b'\n_START_ARTICLE_\nWFIRST\n_START_PARAGRAPH_\nWFIRST eli Wide-Field Infrared Survey Telescope on kehitteill\xc3\xa4 oleva Nasan avaruusteleskooppi. Alkuper\xc3\xa4inen hahmotelma WFIRSTist\xc3\xa4 tehtiin jo vuosina 2011-12, mutta virallisesti hanke aloitettiin alkuvuodesta 2016. Laukaisu on tarkoitus olla 2020-luvun puoliv\xc3\xa4liss\xc3\xa4. Nasa pit\xc3\xa4\xc3\xa4 WFIRSTi\xc3\xa4 seuraavana suurena askeleena avaruusteleskoopeille vuonna 2021 laukaistavan James Webb -avaruusteleskoopin j\xc3\xa4lkeen. _NEWLINE_WFIRSTin p\xc3\xa4\xc3\xa4tarkoituksena ovat pime\xc3\xa4\xc3\xa4n energiaan liittyv\xc3\xa4t kartoitukset sek\xc3\xa4 eksoplaneettojen havainnointi. Teleskoopin kokonaisbudjetti on yli 2 miljardia euroa. Sen koronagrafilla on tarkoitus saada himmeit\xc3\xa4, mutta suoria kuvia kaukaisista kaasuplaneetoista ja planeetoista._NEWLINE_ WFIRST havainnoi infrapunan ja n\xc3\xa4kyv\xc3\xa4n valon aallonpituuksilla. Sen p\xc3\xa4\xc3\xa4peili 2,4 metrin kokoinen, kuten Hubble-avaruusteleskoopilla. Hubblesta WFIRST eroaa kuva-alaltaan, joka on 100-kertainen Hubbleen verrattuna. Avaruusteleskoopissa on kaksi p\xc3\xa4\xc3\xa4instrumenttia. Sen laaja-alainen kamera eli WFI ottaa 288 megapikselin kuvia noin puolen asteen levyisest\xc3\xa4 alueesta taivaalla infrapuna-aallonpituuksilla. Koronagrafi puolestaan ottaa kuvia 0,4-1,0 mikrometrin aallonpituuksilla.'